蘭亭序墨本
作者：羅頌
朝代：宋

paragraphs: 文皇嗜好非聲色，偶愛蘭亭亦其癖。
河南猶恐後來聞，竟使昭陵隠真蹟。
世閒能悟知幾人，墨本珍傳意愈勤。
有似春雲隠明月，光影還到千江分。
法曹得此深恨晚，有客携從大梁遠。
多言南渡罕曾見，大勝薛家蟬翼本。
嗟我學書從少年，較計點畫分媸妍。
老拈撅筆萬事懶，忽見錦軸心淒然。
真行姿媚公所取，篆隸何妨更兼有。
退之但作石鼓歌，談笑譏訶換鵝手。